Kommer oor meer plaasaanvalle in Wes-Kaap(Argieffoto ter illustrasie: Maroela Media) Agri Wes-Kaap sê hy is bekommerd oor die onlangse toename in plaasaanvalle in die Wes-Kaap. Dit volg nadat gewelddadige aanvalle die afgelope ruk in verskeie streke in dié provinsie aangemeld is. Maroela Media het net Maandag berig dat ŉ boer van Rawsonville gewond is toe skote op hom en sy volwasse seun afgevuur is. Hy sterk tans in ŉ hospitaal aan. Uys van der Westhuijzen, voorsitter van Agri Wes-Kaap se landelike veiligheidsbeleidskomitee, sê dit is belangrik dat mense paraat is en verantwoordelikheid vir hul eie veiligheid neem. “Veiligheid begin by jouself – wees bewus van jou omgewing en wees paraat.” Hy stel ook voor dat mense in landelike gebiede veral weens beurtkrag hul alarmstelsels aan ’n onafhanklike en betroubare kragbron koppel. Uys meen dit sal ook verhoed dat veiligheidsmaatskappye met ’n magdom valse alarms oorweldig word, aangesien alarmstelsels ’n noodsein uitstuur wanneer dit weens ŉ tekort aan kragtoevoer afloop. Verder, sê Uys, is daar onder meer alledaagse veiligheidsmaatreëls wat toegepas kan word. “Dra ŉ paniekknoppie by jou, of iets dergeliks wat ŉ noodsein kan uitstuur sodra jy moeilikheid gewaar. “Hou ŉ kamer of veilige plek in jou huis gereed waar jy vir jouself kan tyd koop.” Uys sê dit is ook belangrik om bewus te wees van jou omgewing en wat by jou huis aangaan – nog voor jy uit jou motor klim. Jannie Strydom, hoof‑ uitvoerende beampte van Agri Wes-Kaap, sê plaasaanvalle het ŉ aansienlike negatiewe uitwerking op die provinsie se ekonomie, sowel as landelike ekonomieë. “Agri Wes-Kaap doen ŉ beroep op alle relevante rolspelers om betrokke te raak om landelike veiligheid ŉ prioriteit te maak. “Ons vra dat landbouprodusente enige verdagte gedrag dadelik by hul plaaslike polisiestasie sal aanmeld. Produsente is ook welkom om Agri Wes-Kaap vir bykomende ondersteuning te skakel.”